b'\n_START_ARTICLE_\nAnit\xc5\xa1kovin silta\n_START_PARAGRAPH_\nAnit\xc5\xa1kovin silta (ven. \xd0\x90\xd0\xbd\xd0\xb8\xd1\x87\xd0\xba\xd0\xbe\xd0\xb2 \xd0\xbc\xd0\xbe\xd1\x81\xd1\x82, Anit\xc5\xa1kov most) on Fontanka-joen ylitt\xc3\xa4v\xc3\xa4 silta Pietarin kaupungissa Ven\xc3\xa4j\xc3\xa4ll\xc3\xa4. Kaupungin p\xc3\xa4\xc3\xa4katu Nevski prospekt ylitt\xc3\xa4\xc3\xa4 joen t\xc3\xa4t\xc3\xa4 siltaa pitkin._NEWLINE_Alkuper\xc3\xa4inen puusilta valmistui vuonna 1716. Nykyist\xc3\xa4 siltaa alettiin rakentaa vuonna 1841, ja se valmistui vuonna 1842. Silta restauroitiin vuosina 1906\xe2\x80\x931908. Sen kokonaispituus on 54,6\xc2\xa0metri\xc3\xa4._NEWLINE_Sillan hevospatsaat, jotka ovat kaupungin tunnetuimpia maamerkkej\xc3\xa4, on veist\xc3\xa4nyt kuvanveist\xc3\xa4j\xc3\xa4 Peter Clodt von J\xc3\xbcrgensburg.'